Here is a page extracted from Wikipedia that may contain CSS, HTML, and a lot of unformatted text.

Title: Castiello de Nyköping
Content: O castiello de Nyköping (Nyköpingshus en sueco) ye un castiello sueco que se troba situato en a localidat de Nyköping (Condau de Södermanland). Encara que a suya construcción s'alazetó en o sieglo XII, fue esviellato diempués mientres o sieglo XVI en estilo renaixentista dica plegar en a suya forma actual, encara que cremó mientres o sieglo XVII y actualment se troba parcialment en runas. Ye conoixito en estar en 1317 o puesto a on se celebró o banquet de Nyköping.

Construcción y historia 
A construcción d'o castiello prencipió en o sieglo XII, estando en ixas envueltas nomás que una chicota construcción esfensiva. Sindembargo, Birger Jarl l'enampló en o sieglo XIII, y en os tiempos d'o rei Alberto I de Suecia estió o centro d'un feudo nobiliario. En o sieglo XIV esdevenió propiedat de Bo Jonsson Grip, fendo-ie succesivas enamplatas cadaguno d'os nuevos propietarios. O rei Gustavo I de Suecia amilloró as esfensas d'o castiello, fendo amás que se i debantase una nueva torre de planta erdonda, que ha plegau dica hue.

En o sieglo XVI l'esvielló de raso, plegando en a suya forma actual, o duque Carlos (dimpués Carlos IX de Suecia). L'obchectivo yera que esdevenise un palacio residencial como en ixas envueltas yera la moda, y se debantó en estilo renaixentista.

Sindembargo, en 1665 cremoron o palacio y a ciudat de Nyköping y o castiello mai no s'ha reconstruito. Belún d'os suyos ladriellos s'emplegoron t'a construcción d'o palacio d'Estocolmo.

Parcialment esviellato en o sieglo XX, se conservan hue como repuis os ditos Kungstornet (a "torre d'o rei") y Gamla residenset u "residencia antiga", que se fan servir como seu d'o Museu de Södermanland.

En o castiello i morioron os reis Carlos IX de Suecia y Carlos X Gustavo de Suecia.

Galería d'imáchens

Vinclos externos 

Nykoping
Nykoping